***Csongrád Város Jegyzőjétől***

***„M”***

Száma: Szo/63-9/2023

*Témafelelős:* Sebők Borbála

**ELŐTERJESZTÉS**

**Csongrád Városi Önkormányzat Képviselő-testületének**

**2023. szeptember 28-i ülésére**

**Tárgy:** Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására.

Tisztelt Képviselő-testület!

Amennyiben a Tisztelt Képviselő-testület úgy dönt, hogy csatlakozik a BURSA Felsőoktatási Önkormányzati Ösztöndíjpályázat 2024. évi fordulójához, úgy szabályzat megalkotása szükséges.

A települési önkormányzatok számára a BURSA Hungarica Ösztöndíj rendszerben való részvétel önkéntes, de az ösztöndíjrendszerhez történt csatlakozást követően a BURSA Hungarica Ösztöndíjrendszer jogszabályi hátteréül szolgáló *A felsőoktatásban részt vevő hallgatók juttatásairól és az általuk fizetendő egyes térítésekről* szóló 51/2007. (III.26.) Kormányrendeletben foglaltakat, valamint a BURSA Hungarica Felsőoktatási Önkormányzati Ösztöndíjrendszer 2024. évi fordulójának Általános Szerződési Feltételek a csatlakozó önkormányzatok számára előírásait **maradéktalanul be kell tartani**.

Ezen követelményrendszerre figyelemmel javaslom, hogy a képviselő-testület alkossa meg a felsőoktatási ösztöndíjpályázat új szabályzatát és a jelenleg hatályos 2022. szeptember 29. napján kelt, 170/2022. (IX.29.) önkormányzati határozattal elfogadott Felsőoktatási Ösztöndíjpályázat Szabályzatot helyezze hatályon kívül.

Kérem a Tisztelt Képviselő-testületet, hogy az előterjesztést vitassa meg és az előterjesztés mellékletét képező Csongrád Városi Önkormányzat Felsőoktatási Ösztöndíjpályázat új szabályzatát fogadja el.

***HATÁROZATI JAVASLAT***

Csongrád Városi Önkormányzat Képviselő-testülete megtárgyalta a „Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására” című előterjesztést és a következő döntés hozza:

1. Csongrád Városi Önkormányzat Képviselő-testülete a Csongrád Város Felsőoktatási Ösztöndíjpályázat Szabályzatát az előterjesztés melléklete szerint megalkotja.
2. A képviselő-testület felhatalmazza a polgármestert és a jegyzőt a Szabályzat aláírására.
3. Utasítja a jegyzőt, hogy a Városháza hirdetőtábláján és Csongrád Város honlapján a szabályzatot tegye közzé.

Határidő: 2023.09.29.

Felelős: Dr. Juhász László jegyző

Erről jegyzőkönyvi kivonaton értesítést kap:

1. Képviselő-testület tagjai
2. Bedő Tamás polgármester
3. Szociális és Lakásügyi Iroda
4. Gazdálkodási Iroda
5. Irattár

Csongrád, 2023. szeptember 19.

Dr. Juhász László

jegyző

Szo/63-9/2023. számú előterjesztés melléklete

**Csongrád Városi Önkormányzat Képviselő-testülete**

**……./2023. (IX. 28.) önkormányzati határozattal elfogadott**

**Felsőoktatási Ösztöndíjpályázat Szabályzata**

***(tervezet)***

**I. A szabályzat célja**

(1) A szabályzat célja, hogy megállapítsa azokat az alapvető szabályokat, amelyek szerint az önkormányzat az esélyteremetés érdekében a hátrányos helyzetű, szociálisan rászoruló fiatalok számára segítséget nyújt a felsőoktatásban történő részvételhez.

**II. A szabályzat hatálya**

1. Az önkormányzat ösztöndíjban részesítheti azon csongrádi magyar állampolgárt, aki
2. az önkormányzat területén lakóhellyel rendelkezik, hátrányos szociális helyzetű, aki **felsőoktatási intézményben** (a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézményben tanul, felsőoktatási hallgatói jogviszony keretében) **teljes idejű** (nappali munkarend) **alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatja tanulmányait**.

Az ösztöndíjra pályázhatnak a 2023 szeptemberében felsőoktatási tanulmányaik utolsó évét megkezdett hallgatók is. Amennyiben az ösztöndíjas hallgató jogviszonya 2024 őszén már nem ál fenn, úgy a 2024/2025. tanév első félévére eső ösztöndíj már nem kerül folyósításra.

Az ösztöndíjra pályázatot nyújthatnak be azok a hallgatók is, akiknek hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2023/2024. tanév második félévére a beiratkozott hallgató aktív hallgatói jogviszonnyal rendelkezzen. -,,A” típusú pályázat.

b) az önkormányzat területén lakóhellyel rendelkező hátrányos szociális helyzetű, a **2023/2024. tanévben utolsó éves**, **érettségi előtt álló középiskolás, illetve felsőfokú végzettséggel nem rendelkező, felsőoktatási intézménybe felvételt még nem nyert érettségizett** pályázók jelentkezhetnek, **akik a 2024/2025. tanévtől kezdődően** felsőoktatási intézményben teljes idejű (nappali munkarend) **alapképzésben, osztatlan képzésben, vagy felsőoktatási szakképzésben kívánnak részt venni**. -,,B” típusú pályázat.

A *,,*B” típusú pályázatra jelentkezők közül csak azok **részesülhetnek ösztöndíjban**, akik a 2024. évi felvételi eljárásban először nyernek felvételt felsőoktatási intézménybe és **tanulmányaikat a 2024/2025. tanévben ténylegesen megkezdik**.

1. Nem részesülhetnek ösztöndíj-támogatásban:
2. Honvéd tisztjelölt, rendvédelmi oktatási intézmény tisztjelöltje, a Magyar Honvédség hivatásos és szerzősédes állományú, valamint a rendvédelmi feladatokat ellátó szervek hivatásos állományú hallgatója, a rendészeti képzésben részt vevő ösztöndíjas hallgató;
3. Doktori (PhD) képzésben résztvevők;
4. Kizárólag külföldi intézménnyel hallgatói jogviszonyban állók, és/vagy aki vendéghallgatói képzésben vesz részt;
5. akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett;
6. aki a pályázat benyújtását megelőző 3 naptári éven belül az államháztartás alrendszereiből jutatott valamely támogatással összefüggésben a támogatási szerződésben/támogatói okiratban/ösztöndíjszerződésben foglaltakat önhibájából nem vagy csak részben teljesítette.

**III. Eljárási szabályok**

(1) Az EPER-BURSA rendszerben pályázók a regisztrációt követően maguk rögzítik adataikat - azokért a továbbiakban teljes büntetőjogi felelősséget vállalva.

A rendszerből kinyomtatott pályázati űrlapot a mellékletekkel felszerelve a megjelölt határidőig benyújtják az önkormányzat Szociális és Lakásügyi Irodájánál.

(2) A pályázatokat az önkormányzat szociális ügyekkel foglalkozó bizottsága véleményezése után Csongrád Város Polgármestere bírálja el.

(3) Az önkormányzat költségvetésében elkülönített alapot képez az ösztöndíj finanszírozására.

(4) Szociálisan rászoruló az a pályázó, aki a vele egy háztartásban élők (a pályázó lakóhelye szerinti lakásban életvitelszerűen együttlakó, ott bejelentett lakóhellyel, vagy tartózkodási hellyel rendelkező személyek) egy főre jutó havi nettó jövedelmének összege nem haladja meg a szociális vetítési alap összegének 550%-át (mely 2023. évben: 156.750,- Ft).

A polgármester a bizottság javaslatára a jövedelemhatártól méltányosságból eltérhet a szociális vetítési alap összegének 600%- ig (2023. évben 171.000,- Ft), ha az (5) bekezdésben foglaltak valamelyike fennáll.

(5) A pályázó szociális rászorultsága meghatározásánál méltányolandó körülményként lehet figyelembe venni:

1. ha a családjában az eltartottak száma a pályázóval együtt 3 vagy több,
2. ha a pályázót egyedülálló szülő neveli,
3. ha árvasági ellátásban részesül,
4. ha kollégiumi ellátásban nem részesül,
5. ha a lakóhely és az oktatási intézmény távolsága a 100 km-t meghaladja vasúton,
6. ha a pályázó testvére, testvérei tanulói, vagy hallgatói jogviszonyban állnak nappali tagozaton,
7. ha a pályázó szerepel a Csongrádon élő hátrányos, halmozottan hátrányos helyzetű tanulók (hallgatók) nyilvántartásban.

**IV. Az ösztöndíj összege**

Az ösztöndíj 1 hónapra jutó havi összege 5.000,- Ft, azaz ötezer forint.

**V. Záró rendelkezés**

1. Ezen szabályzat az elfogadás napjával lép hatályba, ezzel egyidejűleg hatályát veszti a 170/2022. (IX.29.) önkormányzati határozattal elfogadott felsőoktatási ösztöndíj pályázat szabályzat.
2. A Szabályzatot az elfogadás napjával egy időben az Önkormányzat Polgármesteri Hivatalának hirdetőtábláján közzé kell tenni és Csongrád város honlapján, a [www.csongrad.hu](http://www.csongrad.hu) oldalon.
3. Jelen szabályzatban nem szabályozott kérdésekben a BURSA Hungarica Felsőoktatási Önkormányzati Ösztöndíjpályázat általános szerződési feltételeit kell alkalmazni.

Csongrád, 2023. szeptember 19.

Bedő Tamás Dr. Juhász László

polgármester jegyző